Wojciech Lemański

Wojciech Michał Lemański (* 22. september 1960, Legionowo, Poľsko) je suspendovaný poľský rímskokatolícky kňaz, vysvätený v roku 1987.

Životopis 
V júli 2013 ho biskup Henryk Hoser zbavil funkcie farára potom, čo Lemański verejne kritizoval dokument, v ktorom zbor poľských biskupov odsúdil umelé oplodnenie, interrupcie, eutanáziu a antikoncepciu. Na základe výnosu mal Lemański 15. júla 2013 opustiť farnosť v Jasienici na východe Poľska za nerešpektovanie a neuposlúchnutie nadriadeného. Biskup Hoser, ktorý Lemańskému už predtým zakázal vyučovať náboženstvo, ho požiadal, aby sa odsťahoval do domova pre kňazov v dôchodku, hoci mal iba 52 rokov. 

Keď sa v nedeľu predtým objavili v kostole, kde bol Lemański farárom, tri emisári vyslaní Hoserom, rýchlo ich obklopil nahnevaný dav. Lemański vtedy vyhlásil, že sa stále cíti byť pastierom svojho stáda v zmysle kánonického práva. Traja duchovní sa nakoniec dali na ústup. Sotva nasadli do svojho auta, dav ho začal roztláčať smerom na Varšavu.

Napriek podpore farníkov a napriek tomu, že výnos biskupa považoval za nespravodlivý, sa Lemański nakoniec rozhodol rezignovať. "Dnes tlačíte auto, ale zajtra ho prevrátite a možno aj niekoho zraníte," povedal svojim stúpencom. Potom si zbalil svoje veci a opustil faru s tým, že vo svojom spore s nadriadenými bude čakať na rozhodnutie Vatikánu.

Okrem farníkov sa za kňaza postavila tiež rada pre dialóg medzi židmi a kresťanmi, v ktorej sa aktívne angažoval. Usporiadal napríklad modlitby v priestoroch bývalého koncentračného tábora Treblinka, v ktorom nemeckí nacisti vyhladzovali v Poľsku Židov. Lemański v minulosti tiež kritizoval vedenie cirkvi za to, že nerobí dosť proti antisemitským názorom medzi poľskými katolíkmi. Ďalším predmetom jeho kritiky cirkvi bolo mierne zaobchádzanie s kňazmi obvinenými zo sexuálneho zneužívania.

V auguste 2013 sa Lemański, ktorého prípad v Poľsku vzbudil veľkú pozornosť, objavil na titulných stranách poľského vydania časopisu Newsweek alebo listu Gazeta Wyborcza. Na konci júna 2014 arcibiskup Hoser zmenil svoje pôvodné rozhodnutie a ustanovil Lemańského kaplánom v neuropsychiatrickom centre pre deti a mládež v osade Zagórze pri obci Wiązowna. Dňa 22. augusta 2014 bol znovu suspendovaný, dôvodom mal byť nedostatok ľútosti nad minulosťou a porušenie zákazu vyjadrovať sa v médiách.

Ocenenia 
 Za svoje aktivity na uctenie pamiatky poľských Židov obdržal Lemański v roku 2008 z rúk vtedajšieho prezidenta Lecha Kaczyńského jedno z najvyšších poľských ocenení, Rad Polonia Restituta.

Dielo 
 Lemański, Wojciech; Wacławik-Orpik, Anna: Z krwi, kości i wiary, Agora SA, 2013

Referencie

Iné projekty

Externé odkazy 
 Smolensk, Natalie: The Father Lemański Affair , Journal of Religion in Europe 7 (2014), po anglicky

Zdroj 

Poľskí rímskokatolícki kňazi
Katolícky teologický disent